b'\n_START_ARTICLE_\nDamari\n_START_SECTION_\nMitologija\n_START_PARAGRAPH_\nVrhovno bo\xc5\xbeanstvo Damarov (\xc7\x82N\xc5\xabkhoen) je \xc7\x81Gamab, imenovan tudi \xc7\x81Gamm\xc4\x81b (oskrbovalec z vodo), \xc7\x81Gauna (San), \xc7\x81Gaunab (Kojkoj) in Haukhoin (kojkojsko tujci) pri Kojkojih. \xc5\xbdivi visoko na nebu, celo nad nebom zvezd. \xc7\x81Gamab, od \xc7\x81gam \xe2\x80\x93 voda in m\xc4\x81, vodo daje vi\xc5\xa1avje, kar je povezano z oblaki, gromom, strelo in vodo. Zagotavlja letno obnavljanje narave z letnimi \xc4\x8dasi in skrbi za divjad v veldih (!garob) in Damaranu. Ena njegovih glavnih odgovornosti je rast pridelkov. \xc7\x81Gamab je tudi bog smrti, usmerja usodo \xc4\x8dlove\xc5\xa1tva. Iz svojega bivali\xc5\xa1\xc4\x8da na nebu strelja pu\xc5\xa1\xc4\x8dice na ljudi in tisti, ki ga zadene, zboli in umre. Po smrti gredo du\xc5\xa1e umrlih v vas \xc7\x81Gamab na nebu nad zvezdami in se zberejo okrog njega ob obrednem ognju. Za nagrado jim ponudi pija\xc4\x8do. Njegovo nasprotje je zlo \xc7\x81Gaunab.\n_START_SECTION_\nZgodovina\n_START_PARAGRAPH_\nOd nekdaj, \xc5\xbee pred selitvijo Namov iz Ju\xc5\xbene Afrike v dana\xc5\xa1njo Namibijo in \xc5\xa1e pred prihodom bantujskih skupin iz severne in vzhodne Afrike v dana\xc5\xa1njo Namibijo, so v tem jugozahodnem delu Afrike \xc5\xbeiveli Damari._NEWLINE_Po pisnih virih o zgodovini Damarov, ki sega do voditeljev Damarov \xc5\xbee v 14. stoletje (1390), podprtih z arheolo\xc5\xa1kimi in etnolo\xc5\xa1kimi dokazi teh seznamov, so bili Damari ob Sanih prvi prebivalci na obmo\xc4\x8dju dana\xc5\xa1nje Namibije. Ustno izro\xc4\x8dilo pravi, da so Damari pri\xc5\xa1li v Namibijo iz \xc7\x81Khausa (ekvatorialnega de\xc5\xbeevnega gozda) skozi\xc2\xa0!\xc4\x80\xc7\x82khib pred stoletji._NEWLINE_Najprej so se naselili med rekama Kunene (Huri\xc7\x82naub) in Okavango (!G\xc3\xbb\xc7\x81\xc5\x8db), na ozemlje, ki se je stoletja po tem imenovalo Ovamboland (|Nawe!h\xc5\xabb). Damari so se preselili na jug in so mirno \xc5\xbeiveli kot skupina na obmo\xc4\x8dju v okolici gorovja Brandberg (D\xc3\xa2ureb), pogorja Paresis, Waterberga (!H\xc5\x8db), pogorja Omatako in Otavi ter pogorja Erongo (!Oe\xc7\x82g\xc3\xa2b). V ustnih in pisnih zgodovinskih zapisih \xc5\xa1e pi\xc5\xa1e, da so jih domnevno leta 1600 napadli vsiljivci pod vodstvom nekega Mukumbija (M\xc3\xbbtsixubi) in se spopadli z njimi._NEWLINE_Damari so bili zaradi te bitke razpr\xc5\xa1eni v manj\xc5\xa1e skupine. Kralj Damarov Gaob |Narimab je umrl zaradi po\xc5\xa1kodb v bitki. Damari so se kot razpr\xc5\xa1ene skupine potem naselili po vsej dr\xc5\xbeavi, na obmo\xc4\x8djih, na katerih je bilo dovolj vode in hribov za zato\xc4\x8di\xc5\xa1\xc4\x8da. Tisti, ki so ostali od skupine, ki jo je vodil Gaob |Narimab, so se premikali proti vzhodu in se naselili v |Gowasu, znanem tudi kot |\xc5\xaam\xc3\xa2s (pu\xc5\xa1\xc4\x8dava Kalahari), ki je pozneje dobil ime |Gowan\xc3\xaen (Damari v Kalahariju \xe2\x80\x93 Sand Kaffers pod imperialisti\xc4\x8dnimi Nemci). Druga skupina je pobegnila v gorati osrednji del Namibije in na\xc5\xa1la zato\xc4\x8di\xc5\xa1\xc4\x8de na |Khomasu (visoki planoti Khomas), v gorah\xc2\xa0!Ao\xc7\x81aexas, \xc7\x82\xc4\x92ros in |Au-Aa, postali so znani kot |Khomanin (Damari iz gora |Khomas), pozneje kot gorski Damari._NEWLINE_Skupina, ki je ostala v pogorju Erongo (!Oe\xc7\x82g\xc3\xa2b) in okoli njega, se je naselila v bli\xc5\xbeini dana\xc5\xa1nje Okombahe (|\xc3\x82\xc7\x82gmmes) in dobila ime\xc2\xa0!Oe\xc7\x82g\xc3\xa2n (Damari iz pogorja Erongo)._NEWLINE_Tam sta bili tudi drugi dve skupini, ki sta se preselili dolvodno ob rekah Swakop (Tsoaxub) in Kuiseb (!Khuiseb), in sicer Tsoaxudamani in\xc2\xa0!Khuisedamani._NEWLINE_Druga skupina, |Gaiodaman, se je preselila na obmo\xc4\x8dje Omaruruja (!Khuidi\xc7\x81gams) in pogorja Paresis (Parase!homgu) ter se nato preselila nazaj na obmo\xc4\x8dje zahodno od Waterberga (!Hob). Med vojno z nem\xc5\xa1kimi kolonialnimi silami leta 1904 so nekateri pobegnili iz Ovaherera v Bocvano (Piri!h\xc5\xabb), nekateri pa so se naselili v |\xc5\xaagowasu v bli\xc5\xbeini gora Waterberg._NEWLINE_Glavna skupina Damarov je pobegnila proti jugu, proti reki Oranje (!Garib) in se naselila na tem obmo\xc4\x8dju ter ustoli\xc4\x8dila Gaob!a Gariseba kot svojega voditelja. Ta skupina se je preselila nazaj proti severu okoli leta 1670 in se naselila na \xc7\x82Khanubes, od koder so se preselili in razdelili na dva dela, od katerih je eden v bli\xc5\xbeini Tsumeba (\xc7\x82Aixorobes) in drugi pod vodstvom Gaoba |Narirabae |!Haigomab Gaus, jugovzhodno od Otjituua. Slednja skupina se je razdelila \xc5\xa1e v \xc5\xa1tiri klane._NEWLINE_Preostanek klanov ni posledica razdelitve \xc5\xbee omenjenih klanov. Ljudstvo Damarov danes sestavlja 33 klanov. Lo\xc4\x8dena skupina je bila ustanovljena leta 1970, ko so bili Damari, ki so \xc5\xbeiveli v Riemvasmaaku v Ju\xc5\xbeni Afriki, v bantustanu Damara, izgnani, da bi naredili prostor za voja\xc5\xa1ke objekte v Khorixasu. Ta skupina je postala znana kot Riemvasmaak. Imeli so zemlji\xc5\xa1\xc4\x8da, ki jih je damarski kralj Justus \xc7\x81Garo\xc3\xabb naselil. Ko je leta 1994 z neodvisnostjo Ju\xc5\xbene Afrike dovolil vra\xc4\x8danje zemlji\xc5\xa1\xc4\x8d dru\xc5\xbeinam in skupnosti, so se nekateri vrnili, preostala skupina pa je ustanovila svojo oblast. Borijo se, da bi jih namibijska vlada priznala kot poseben damarski klan. _NEWLINE_Damari \xc5\xbeivijo v slabih razmerah, ukvarjajo se s kmetovanjem in \xc5\xbeivinorejo ali so rudarji v tako imenovanem bakrenem trikotniku.\n_START_SECTION_\nKultura\n_START_PARAGRAPH_\nDamari so razdeljeni na klane, vsak ima voditelja, na \xc4\x8delu vseh Damarov je kralj Justus \xc7\x81Garo\xc3\xabb. Princ |Hai-hab, voditelj Ksamsebov, in \xc7\x81Guruseb sta med najbogatej\xc5\xa1imi in najvplivnej\xc5\xa1imi voditelji._NEWLINE_Damarski mo\xc5\xa1ki niso obrezani, vendar pa skupine fantov do\xc4\x8dakajo mo\xc5\xa1kost s posebnim lovskim obredom. Ponovijo ga dvakrat, za najstnike in odrasle mo\xc5\xa1ke, spro\xc5\xbeijo ga plemenski stare\xc5\xa1ine._NEWLINE_Njihove tradicionalne barve obla\xc4\x8dil so zelena, bela in modra. Zelena in modra opredeljujeta razli\xc4\x8dne podskupine. Nekatere \xc5\xbeenske nosijo belo in modro ali belo in zeleno, bela pomeni mir in enotnost med vsemi Damari._NEWLINE_Damarske \xc5\xbeenske nosijo do gle\xc5\xbenjev dolge obleke z visoko zaprtim vratom. Zgledovale so se pri misijonarskih \xc5\xbeenah v viktorijanskem obdobju, nosijo\xc2\xa0!khaib (pokrivalo iz blaga), redkeje s\xc2\xa0!khen (\xc5\xa1al) in karan (biserne ogrlice). Tak slog obla\xc4\x8denja so sprejele tudi hererske \xc5\xbeenske, le s podolgovatimi pokrivali._NEWLINE_\xc5\xbdenske skrbijo za gospodinjska opravila, kot so kuhanje, \xc4\x8di\xc5\xa1\xc4\x8denje in vrtnarjenje. Njihova glavna naloga je mol\xc5\xbea krav in vzgoja otrok. Mo\xc5\xa1ki lovijo in pasejo \xc4\x8drede \xc5\xbeivine, zapu\xc5\xa1\xc4\x8dajo vas \xc5\xbee ob son\xc4\x8dnem vzhodu ter nadzorujejo ozemlje, da bi za\xc5\xa1\xc4\x8ditili svojo \xc5\xbeivino. Mo\xc5\xa1ki so lahko zelo napadalni do vsiljivcev, \xc4\x8de niso prej obve\xc5\xa1\xc4\x8deni o drugih mo\xc5\xa1kih na pa\xc5\xa1ni povr\xc5\xa1ini._NEWLINE_Strah pred smrtjo in kult zdravilstva sta zelo pomembna. Tradicionalno se \xc5\xbeenski in mo\xc5\xa1ki priimek razlikujeta. Mo\xc5\xa1ki priimek se vedno kon\xc4\x8da z b, \xc5\xbeenski s s, na primer Hage Geingob je mo\xc5\xbe, medtem ko je njegova \xc5\xbeena Geingos._NEWLINE_\xc4\x8ceprav veliko Damarov \xc5\xbeivi na pode\xc5\xbeelskih kmetijah, ve\xc4\x8dina \xc5\xbeivi v majhnih mestih, raztresenih po vsej regiji Erongo ali v glavnem mestu Namibije, Windhoeku. Tisti, ki \xc5\xa1e vedno \xc5\xbeivijo na kmetijah, pogosto \xc5\xbeivijo v raz\xc5\xa1irjenih dru\xc5\xbeinskih skupinah do sto oseb v majhnih vaseh dru\xc5\xbeinskih \xc4\x8dlanov._NEWLINE_Damari imajo govedo in ovce. Nekateri voditelji imajo do 8000 glav rogate govedi.\n_START_SECTION_\nDrugi pomeni\n_START_PARAGRAPH_\nPo Damarih so imenovane nagubane gore, ki so se pojavile pred 650\xe2\x80\x93500 milijoni let, ki jih je povzro\xc4\x8dil trk kratona Kongo in kratona Kalahari. Na tej to\xc4\x8dki je bila stopnja \xc5\xbee obstoje\xc4\x8dih morskih sedimentov (Damarameer) sklenjena. Morske usedline, ki so bile ob tr\xc4\x8denju potisnjene na povr\xc5\xa1ino, so zdaj v glavnem odstranjene. Danes so se v mnogih krajih, zlasti v Namibiji, pojavile ogolele granitne skale (damarski granit) kot podzemni magmatski vdor v izboklino._NEWLINE_Po etni\xc4\x8dni skupini se imenujejo med drugim ime ptica Sterna balaenarum (damarska \xc4\x8digra), vrsta antilope damarski dikdik (Madoqua kirki) in Damaraland (nekdanji rezervat v vzhodni Afriki).'